ใบโพธิ์ดันเช่าซื้อทะลุแสนล้าน
แบงก์ไทยพาณิชย์เดินหน้า ดันปล่อยกู้ซื้อรถยนต์ 1.2 แสนล้านบาท มั่นใจปัจจัยบวกหนุนเพียบ
6 พ.ค. 2556

แบงก์ไทยพาณิชย์เดินหน้า ดันปล่อยกู้ซื้อรถยนต์ 1.2 แสนล้านบาท มั่นใจปัจจัยบวกหนุนเพียบ
นายณรงค์ ศรีจักรินทร์ ผู้ช่วยผู้จัดการใหญ่อาวุโส ธนาคารไทยพาณิชย์ เปิดเผยว่า ในปีนี้ธนาคารตั้งเป้าปล่อยสินเชื่อใหม่ไว้ที่ 1.2 แสนล้านบาท หรือเติบโตประมาณ 20% เมื่อเทียบกับปีที่ผ่านมา ซึ่งปล่อยสินเชื่อได้ 1 แสนล้านบาท จากเป้าหมายที่ตั้งไว้ 7 หมื่นล้านบาท 
สำหรับปัจจัยหลักมาจากนโยบายรถคันแรกที่ทำให้ยอดสินเชื่อเช่าซื้อรถยนต์ของแต่ละสถาบันการเงินเติบโตสูงกว่าเป้าที่ตั้งไว้ และได้รับการตอบรับจากลูกค้าจำนวนมาก ทำให้ยอดขายรถยนต์สูงถึง 1.4-1.5 ล้านคัน แบ่งเป็น รถคันแรก 7 แสนคัน ที่เหลือเป็นรถยนต์ทั่วไป ส่วนปีนี้ยอดขายรถยนต์จะอยู่ที่ 1.2 ล้านคัน แบ่งเป็น รถคันแรก 6 แสนคัน ที่เหลือเป็นรถยนต์ทั่วไป 
อย่างไรก็ตาม ปัจจุบันยอดสินเชื่อคงค้างอยู่ที่ 1.8 แสนล้านบาท สิ้นปีนี้คาดว่าจะอยู่ที่ 2.3 แสนล้านบาท ซึ่งในช่วงไตรมาสแรกที่ผ่านมาปล่อยสินเชื่อเช่าซื้อได้แล้วประมาณ 3 หมื่นล้านบาท ได้ตามเป้าหมายที่ตั้งไว้ 
นายณรงค์ กล่าวว่า ปัจจุบันสัดส่วนลูกค้าของธนาคารเป็นรถยนต์ใหม่ประมาณ 70% รถยนต์มือสองประมาณ 30% แต่สิ้นปีนี้สัดส่วนจะเปลี่ยนเป็นรถยนต์ใหม่ 65% และรถมือสองประมาณ 35% สาเหตุที่ทำตลาดรถยนต์มือสองเพิ่มขึ้น เนื่องจากให้ผลตอบแทนและกำไรดีกว่ารถยนต์ใหม่ โดยอัตราดอกเบี้ยคิดเฉลี่ยประมาณ 3.6% และรถยนต์ใหม่อยู่ที่ 2.5%
“การปล่อยสินเชื่อในโครงการรถคันแรกของธนาคารมีประมาณ 7 หมื่นคัน และยังไม่พบหนี้ที่ไม่ก่อให้เกิดรายได้ หรือเอ็นพีแอล ขณะที่การถูกยึดมีน้อยมากหากเทียบกับสินเชื่อรถยนต์ทั่วไป เนื่องจากลูกค้าที่ธนาคารปล่อยสินเชื่อเป็นลูกค้าที่มีคุณภาพและคัดกรองอย่างดี โดยปัจจุบันธนาคารมีเอ็นพีแอลอยู่ต่ำกว่า 1% ส่วนปัจจัยเสี่ยงที่มีผลต่อยอดขายรถยนต์ยังไม่มีอะไรที่น่ากังวล ซึ่งเศรษฐกิจปีนี้ยังเติบโตดี การเมืองมีเสถียรภาพ และกำลังซื้อของผู้บริโภคยังขยายตัวต่อเนื่อง” นายณรงค์ กล่าว 
สำหรับแนวโน้มในช่วงครึ่งปีหลังนี้ เชื่อว่าแต่ละค่ายรถยนต์จะต้องมีการอัดแคมเปญอย่างเต็มที่ เนื่องจากกำลังการผลิตรถยนต์ยังมีอยู่มาก จึงต้องมีแคมเปญออกมากระตุ้นยอดขาย โดยเฉพาะเรื่องดอกเบี้ย 0% เพื่อรักษายอดขายและส่วนแบ่งทางการตลาดไว้ ขณะที่ช่วง|ครึ่งปีแรกนั้นไม่มีปัญหา เนื่องจากธุรกิจที่เกี่ยวข้องยังคงได้รับผลดีจากโครงการรถยนต์คันแรกที่ยังค้างส่งมอบรถเป็นจำนวนมากและคาดว่าคงใช้เวลาถึงเดือน มิ.ย.นี้ถึงจะส่งมอบรถคันแรกได้หมด